[pic] | KOMISIA EURÓPSKYCH SPOLOČENSTIEV | V Bruseli 12.2.2009 KOM(2009) 69 v konečnom znení PRIEBEŽNÁ SPRÁVA KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania PRIEBEŽNÁ SPRÁVA KOMISIEEURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania ÚVOD Keď Bulharsko 1. januára 2007 vstúpilo do EÚ, bol zriadený mechanizmus spolupráce a overovania[1] , ktorý má Bulharsku pomôcť odstrániť určité nedostatky v oblastiach reformy súdnictva, boja proti korupcii a organizovanému zločinu a monitorovať pokrok v týchto oblastiach prostredníctvom pravidelných správ. Táto správa je priebežnou správou prinášajúcou technickú aktualizáciu významného vývoja, ktorý Bulharsko zaznamenalo počas posledných 6 mesiacov v rámci mechanizmu spolupráce a overovania[2]. Správa neobsahuje hodnotenie dosiahnutého pokroku. Aktualizované informácie sa týkajú iba opatrení, ktoré už boli ukončené, alebo ktorých ukončenie sa očakáva v krátkom čase. Oznámenie, ktoré Komisia prijala 23. júla 2008, zostáva referenčným bodom pri hodnotení pokroku dosiahnutého v súvislosti s referenčnými kritériami a pri identifikácii zostávajúcich výziev. Ďalšie hodnotenie Komisie bude nasledovať v lete 2009. REFORMA SÚDNICTVA A BOJ PROTI KORUPCII A ORGANIZOVANÉMU ZLOčINU: VšEOBECNÉ PRIPOMIENKY K SÚčASNÉMU STAVU Bulharské orgány vo veľkej miere akceptovali hodnotenie Komisie z júla 2008. V reakcii na výzvy identifikované Komisiou uskutočnila prokuratúra, ministerstvo spravodlivosti a ministerstvo vnútra počiatočné kroky k štrukturálnej a legislatívnej reforme. Na dosiahnutie konkrétnych výsledkov je potrebné tieto opatrenia zachovať a ďalej rozšíriť. Od júla 2008 sa zaznamenal určitý vývoj v rámci referenčných kritérií č. 1 – 3 (reforma súdnictva), najmä pokiaľ ide o činnosť inšpektorátu Najvyššej súdnej rady, kde došlo k zvýšeniu operatívnej kapacity. Najvyššia súdna rada iniciovala analýzu disciplinárnej judikatúry, začala skúmať, prečo sa prípady posielajú späť prokuratúre a stanovila mechanizmus podávania správ o postupe prípadov. Boli oznámené ďalšie opatrenia s cieľom znížiť nerovnomernú pracovnú záťaž súdov, zlepšiť administratívne riadenie a zabezpečiť transparentný postup menovania, ktorým by sa zabezpečila vysoká profesionálna kvalita a integrita sudcov na riadiacej úrovni. Pokiaľ ide o legislatívnu stránku, bol prijatý zákon o konflikte záujmov a zákon o verejnom obstarávaní bol zmenený a doplnený. Významným pokrokom v rámci referenčných kritérií č. 4 – 6 (korupcia a organizovaný zločin) bolo začatie pilotného projektu spoločných vyšetrovacích tímov zložených zo zástupcov prokuratúry, Štátnej agentúry národnej bezpečnosti (ŠANB) a ministerstva vnútra. Nasledujúcimi krokmi by mali byť vznesenia obvinení týkajúce sa skupín páchajúcich závažnú trestnú činnosť, na ktoré by sa mali tieto spoločné tímy zamerať. Vykonali sa kroky na reformu ministerstva vnútra a na objasnenie príslušných právomocí orgánov vo fáze prípravného konania, avšak výsledky a dosah zatiaľ nie sú merateľné. Je potrebné naďalej venovať pozornosť rozvoju transparentných a zodpovedných postupov medzi ŠANB a ministerstvom vnútra napr. pri použití špeciálnych prostriedkov dozoru, rozsahu parlamentnej kontroly nad ŠANB a pri rozširovaní právomocí vyšetrovacích policajných zložiek. Očakáva sa rozsiahla reforma fázy prípravného konania s cieľom zdokonaliť súčasný systém prípustnosti dôkazov, ako aj dôležité legislatívne opatrenia týkajúce sa výmeny pozemkov, financovania politických strán a zhabania majetku získaného z trestnej činnosti. ZÁVER - VYHLIADKY V ďalšom hodnotení pokroku, ktoré Komisia vykoná v lete 2009, sa ukáže, do akej miery bolo Bulharsko schopné vyriešiť nedostatky zistené Komisiou v reforme súdnictva a nakoľko dosiahlo presvedčivé a hmatateľné výsledky v boji proti korupcii a organizovanému zločinu. Na preukázanie systémovej a nezvratnej zmeny musí Bulharsko ukázať, že zaviedlo autonómne fungujúce a stabilné súdnictvo, ktoré je schopné odhaliť a potrestať konflikty záujmov, korupciu a organizovaný zločin a chrániť právny štát. To znamená predovšetkým prijať zostávajúce zákony, ktoré sú potrebné na kompletizáciu právneho systému, ako aj dokázať prostredníctvom konkrétnych prípadov vznesení obvinenia, súdnych konaní a odsúdení týkajúcich sa korupcie na najvyššej úrovni a organizovaného zločinu, že právny systém je schopný implementovať zákony nezávislým a účinným spôsobom. TECHNICKÁ AKTUALIZÁCIA TÝKAJÚCA SA REFERENčNÝCH KRITÉRIÍ Referenčné kritérium č. 1: Prijať zmeny a doplnenia ústavy, ktorými sa odstránia nejednoznačnosti v súvislosti s nezávislosťou a kompetenciami súdneho systému Vykonanie zmien a doplnení ústavy si vyžaduje plne fungujúci a nezávislý súdny inšpektorát so sledovaním disciplinárnych vyšetrovaní. V tejto súvislosti sa v druhej polovici roku 2008 stal plne funkčným inšpektorát Najvyššej súdnej rady. Vykonal početné ad hoc inšpekcie (po mediálnych správach alebo z vlastnej iniciatívy), plánované inšpekcie dvoch z piatich odvolacích oblastí[3] a tematické inšpekcie (okrem iného inšpekciu týkajúcu sa bytovej zločineckej skupiny v Kostinbrode). Inšpektorát tiež vykonal disciplinárne inšpekcie a zdôraznil potrebu výkladových rozsudkov, rozhodnutí alebo vyhlášok v identifikovaných prípadoch spornej judikatúry. Inšpektorát bol proaktívny pri vykonávaní svojho mandátu a dosiahol povzbudivé predbežné výsledky. Teraz je dôležité zabezpečiť, aby Najvyššia súdna rada, prokuratúra, súdy alebo iné príslušné orgány náležite pokračovali v práci inšpektorátu a vykonali potrebné nápravné opatrenia. Referenčné kritérium č. 2: Zabezpečiť transparentnejšie a účinnejšie súdne konanie prostredníctvom prijatia a implementácie nového zákona o súdnom systéme a nového občianskeho súdneho poriadku. Podať správu o vplyve týchto nových zákonov a trestného a správneho poriadku, najmä vo fáze prípravného konania. Prebieha implementácia nového zákona o súdnom systéme a nového občianskeho súdneho poriadku, avšak v trestných konaniach naďalej pretrvávajú výrazné problémy. V tejto súvislosti je potrebné, aby bulharské orgány prijali komplexný prístup k trestnému konaniu, ktorý povedie k efektívnemu a účinnému vykonávaniu dôkazov pred súdom pri súčasnom dodržiavaní procedurálnych záruk. Hoci sudcovia a externí odborníci predložili svoje návrhy, zatiaľ nedošlo k reforme trestného zákonníka a doteraz neboli dostatočne zjednodušené príliš zložité postupy trestného konania. Čiastočná reforma trestného poriadku bola prijatá 17. decembra 2008[4]. Problémy môžu vzniknúť v súvislosti so skutočnosťou, že zmenený a doplnený zákon ukladá súdom povinnosť uplatniť „skrátené konanie“, z ktorého automaticky vyplýva sankcia nižšia než minimum stanovené zákonom, pokiaľ obžalovaný uzná skutočnosti a požiada o tento postup bez ohľadu na závažnosť spáchaného trestného činu. Pred 1. januárom 2009 sa sudcovia mohli v praxi rozhodnúť, či takúto žiadosť obžalovaného prijmú. Komisia bude vo svojej nasledujúcej správe pozorne sledovať účinok tejto zmeny a posúdi, či ide o krok späť v ochrane proti závažnej trestnej činnosti, vrátane podvodov a korupcie na najvyššej úrovni. Zatiaľ nedošlo k riešeniu nedostatkov zistených vo fáze prípravného konania. Príliš málo zložitých kriminálnych prípadov sa dostane pred súd; na úrovni súdu sa prípady naďalej vracajú prokuratúre[5] alebo dochádza k ich odkladom, často z dôvodu zneužitia procesných pravidiel. Zákon o ministerstve vnútra bol zmenený a doplnený 22. júla 2008 s cieľom zlepšiť riadenie ministerstva vnútra znížením počtu riadiacich úrovní, odstránením prekrývajúcich sa funkcií, poverením riadiacich pracovníkov priamou kontrolou operatívnych funkcií a zavedením policajnej práce na základe spravodajstva. Dňa 2. októbra prijala Rada ministrov nariadenie o uplatňovaní zákona o ministerstve vnútra. Dôležitý prvok, ktorým je reforma policajného vyšetrovania, ustanovuje nábor špecialistov z rôznych relevantných oblastí, akou je napr. oblasť financií. Je ešte príliš skoro na zhodnotenie, či tieto reformy splnia svoje ciele, napr. či zlepšia efektívnosť policajného vyšetrovania, najmä pri zložitých prípadoch. Právny predpis o zmene a doplnení zákona o osobitných informačných prostriedkoch bol schválený s konečnou platnosťou národným zhromaždením 17. decembra 2008. Je príliš skoro na zhodnotenie jeho dosahu. Je potrebné vyriešiť otázku parlamentnej kontroly Štátnej agentúry národnej bezpečnosti (ŠANB). Referenčné kritérium č. 3: Pokračovať v reforme súdnictva s cieľom zvýšiť profesionálnosť, mieru zodpovednosti a účinnosť. Ročne hodnotiť vplyv tejto reformy a zverejňovať výsledky. V roku 2008 bola takmer polovica (47 %) disciplinárnych konaní začatých Najvyššou súdnou radou založená na návrhoch inšpektorátu. Šesť konaní bolo uzavretých, deväť čakalo na rozhodnutie a v ďalších troch sú naplánované počiatočné vypočúvania. Je potrebné, aby Najvyššia súdna rada uskutočnila významné nápravné opatrenia nadväzujúce na zistenia inšpekcií, ako napr. opatrenie, ktoré preskúma, prečo sú prípady posielané späť prokuratúre. Jedným z kľúčových skúšok profesionality a transparentnosti súdnictva bude v tomto roku menovanie vedúcich administratívnych pracovníkov súdnych orgánov, pri ktorom bude Najvyššia súdna rada zohrávať zásadnú úlohu. Podľa informácií má všetkých 180 súdov v Bulharsku plne funkčné internetové stránky, čo by malo prispieť k transparentnosti a prístupnosti justície. Je dôležité, aby tieto stránky v plnej miere rešpektovali právo na ochranu údajov a ochranu súkromia. Referenčné kritérium č. 4: Viesť profesionálne, nezaujaté vyšetrovanie v prípadoch podozrenia z korupcie na najvyšších miestach a podávať o ňom správy. Podať správu o vnútorných kontrolách verejných inštitúcií a o zverejňovaní majetku osôb zastávajúcich vysoké štátne funkcie. Údaje o celkovom monitorovaní prípadov korupcie z druhej polovice roku 2008 ukazujú, že v porovnaní s prvou polovicou roku 2008 je trend klesajúci[6]. Zdá sa, že tento negatívny vývoj bude pokračovať v novembri – decembri 2008. V reakcii na správu mechanizmu spolupráce a overovania z júla 2008 boli na prokuratúre pri Najvyššom kasačnom súde zriadené spoločné tímy na boj proti podvodom v EÚ, organizovanému zločinu a korupcii a praniu špinavých peňazí. Tieto tímy sú zložené zo zamestnancov prokuratúry, polície, ŠANB a národného úradu vyšetrovania. Ďalšie úrady (napr. daňové orgány) sú zapojené v závislosti od daného prípadu. Aj keď je ešte príliš skoro na zhodnotenie výsledkov týchto spoločných tímov, ich pozitívny potenciál je badateľný. Národné zhromaždenie prijalo 16. októbra 2008 zákon o priznaní a zabránení konfliktu záujmov. Tento zákon, ktorý nadobudol účinnosť 1. januára 2009, sa zameriava na konflikty záujmov medzi verejnými funkciami a súkromnými záujmami. Zákon vytvára podobné kritériá pre držiteľov verejných postov vo všetkých inštitúciách na centrálnej, okresnej a miestnej úrovni. Uplatňuje plne decentralizovaný kontrolný mechanizmus, účinnosť ktorého sa musí preukázať vzhľadom na nedostatok funkčnej nezávislosti v mnohých prípadoch. Komisia bude dôkladne monitorovať presadzovanie práva[7]. V Národnom zhromaždení sa ešte stále diskutuje o zmenách a doplneniach pravidiel financovania politických strán. Platné pravidlá financovania volebných kampaní sa líšia v závislosti od druhu volieb a neriešia otázky vecných darov, neregulovaných hotovostných transakcií alebo otázku verejného registra darcov. Je potrebné, aby právne predpisy týkajúce sa pravidiel financovania kampaní boli jednotné, jasné a aby ustanovovali prísne mechanizmy kontroly so zreteľom na celoštátne a európske voľby, ktoré sa budú konať v lete 2009. Orgány musia tiež zosilniť svoje úsilie o obmedzenie kupovania hlasov. Iniciatívy občianskej spoločnosti týkajúce sa predchádzania volebným podvodom sú povzbudivé. V súvislosti so vstupom zákona o obchodnom registri do platnosti vzniká riziko zníženia transparentnosti, pokiaľ ide o informácie o vlastníkoch majetku spoločnosti. Obchodný zákonník nevyžaduje registráciu zmien nadobudnutia a prevodu akcií, ktoré sa uskutočnia po prvej registrácii spoločnosti. Komisia bude dôkladne monitorovať túto situáciu, ktorá prináša riziko prekážok účinného finančného vyšetrovania. Referenčné kritérium č. 5: Prijať ďalšie opatrenia na prevenciu a boj proti korupcii, najmä na hraniciach a v miestnej samospráve. Národné zhromaždenie schválilo 16. októbra 2008 viaceré zmeny a doplnenia zákona o verejnom obstarávaní, ktorý nadobudol účinnosť 1. januára 2009[8]. Tieto by mali prispieť k zlepšeniu transparentnosti, rovnakému zaobchádzaniu a nediskriminácii pri verejnom obstarávaní. Je potrebné dôkladne monitorovať dosah týchto zmien a doplnení a je nutné ich doplniť o posilnenie administratívnej kapacity a účinné kontrolné postupy založené na nepretržitom hodnotení rizík[9]. Komisia poznamenáva, že zákony, ktoré by mali zakázať zneužívanie výmeny pozemkov a lesov, nadobudnú účinnosť 1. februára (lesy) a 1. marca (pozemky). Komisia bude naďalej dôkladne monitorovať účinné vykonávanie týchto zákonov. Referenčné kritérium č. 6: Zaviesť stratégiu boja proti organizovanému zločinu, so zameraním sa na závažnú trestnú činnosť, pranie špinavých peňazí, ako aj na systematické konfiškovanie majetku páchateľov trestnej činnosti. Podať správu o nových a prebiehajúcich prípadoch vyšetrovania, vznesenia obvinenia a odsúdenia v týchto oblastiach. S cieľom zvýšiť účinnosť boja proti organizovanému zločinu boli zriadené spoločné tímy na úrovni prokuratúry pri Najvyššom kasačnom súde (pozri referenčné kritérium č. 4). Štatistiky predložené bulharskými orgánmi však neukazujú žiadnu významnú zmenu[10] v trestnom stíhaní a nadväzujúcich súdnych opatreniach v prípadoch organizovaného zločinu v roku 2008. V posledných mesiacoch neboli vydané žiadne rozhodnutia súdu týkajúce sa významných prípadov organizovaného zločinu. [1] Rozhodnutie Komisie 2006/929/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu (Ú. v. EÚ L 354, 14.12.2006, s. 58). [2] Konečný termín predloženia tejto správy je 15. január 2009. [3] Odvolacie oblasti Veliko Turnovo a Burgas. [4] Bulharské orgány informovali Komisiu, že zákon sa zameriava na zjednodušenie fázy prípravného konania a dôkazného bremena v prípadoch súvisiacich s organizovaným zločinom, vyňatie prijímateľa úplatku zo zodpovednosti v osobitných prípadoch s cieľom získania dôkazu a zvýšenie trestnej zodpovednosti za porušovanie volebného práva. [5] Vrátenia prípadov sa týkajú najmä Sofie, kde sa súdi väčšina zložitých prípadov a v priemere 20 % z nich sa posiela späť. [6] Bulharsko oznámilo tieto údaje o trestných činoch korupcie na najvyššej úrovni: – od januára do mája 2008 : 200 začatých prípravných konaní; 78 návrhov prokurátorov k súdu; 103 vznesení obvinenia a 55 odsúdení. – od júna do októbra 2008 : 179 začatých prípravných konaní; 63 návrhov prokurátorov k súdu; 76 vznesení obvinenia a 50 odsúdení. – od novembra do decembra 2008 : 30 začatých prípravných konaní, 18 návrhov prokurátorov k súdu, 19 osôb obvinených a 11 odsúdených. [7] Uplatňovanie tohto zákona bolo čiastočne odložené do 1. marca. Prebieha však diskusia o jeho zmenách a doplneniach. Je dôležité, aby zákon naďalej riešil rodinné vzťahy, príslušnosť k politickej strane a členstvo v neziskových organizáciách. [8] Hlavné zmeny zahŕňajú: povinné zverejnenie všetkých ukončených postupov v registri obstarávania, povinné zverejnenie cenových ponúk, zvýšené sankcie pri porušení predpisov, povinná účasť externých odborníkov v hodnotiacich komisiách, zvýšenie prahových hodnôt, dodatočné overenia postupov obstarávania týkajúcich sa fondov EÚ, väčší vplyv na dodatočné prémie úradníkov zapojených do postupov obstarávania a obmedzenie prístupu verejnosti k informáciám z dôvodu ochrany údajov. [9] Typické porušenie pravidiel verejného obstarávania v Bulharsku zahŕňa rozčlenenie veľkej zmluvy do niekoľkých menších, ktoré týmto klesnú pod prah potrebný k vyhláseniu výberového konania, zneužívanie zadávania zákazok subdodávateľom, účasť viacerých prepojených spoločností na výberovom konaní s cieľom vytvoriť zdanlivú konkurenciu a manipulácia podmienok výberového konania a hodnotenia ponúk. [10] Údaje o trestných činoch súvisiacich s organizovaným zločinom pre obdobie od júna do októbra 2008 : 39 začatých prípravných konaní; 43 návrhov prokurátorov k súdu; 147 vznesení obvinenia; 65 odsúdení, z toho 35 odsudzujúcich rozsudkov nadobudlo účinnosť. Zodpovedajúce údaje pre obdobie od januára do mája 2008 : 48 začatých prípravných konaní; 30 návrhov prokurátorov k súdu; 132 vznesení obvinenia a 60 odsúdení, z toho 48 odsudzujúcich rozsudkov nadobudlo účinnosť. Údaje z obdobia od novembra do decembra 2008 ukazujú, že v tomto období bolo: 11 začatých prípravných konaní, 10 návrhov prokurátorov k súdu, 52 osôb obvinených, 17 osôb odsúdených, z toho 17 odsudzujúcich rozsudkov nadobudlo účinnosť.